Kaikkihan tietävät, että nykymaailmassa psyykkinen kuormitus ja masennus lisääntyvät ja ani harva pysyy työkykyisenä viralliseen eläkeikään saakka. Tai ehkä se ei sittenkään ole näin.

THL:n neuvostolle esiteltiin eilen alustavia tuloksia Terveys 2011-tutkimuksesta. Kyse on kunnianhimoisesta seurantatutkimuksesta, jossa samoja ihmisiä haastatellaan ja tutkitaan kymmenen vuoden välein. Alkuperäinen otos oli yli 10 000, joten pienetkin erot ovat tilastollisesti merkitseviä.

Tämä tutkimus ei tue noita väitteitä lainkaan. Psyykkinen kuormitus on kymmenessä vuodessa vähentynyt selvästi nuoria miehiä lukuun ottamatta, eikä se ole nuorten miesten kohdallakaan lisääntynyt. Mittaria voidaan arvostella, mutta se on kuitenkin ollut sama molempina vuosina. Tässä kuvassa ihminen joko on kuormittunut tai ei ole. Ainahan voidaan olettaa, että erittäin kuormittuneiden määrä olisi kasvanut. Mutta sekin selviää jatkotutkimuksissa, koska kyse on 12-portaisesta asteikosta.

Myös masennuksen osalta tilanne on parantunut, joskaan ei yhtä selvästi. Alle 55-vuotiailla naisilla ja eläkeikää lähestyvillä miehillä masennus on lisääntynyt, vaikka se onkin vähentynyt erityisesti vanhemmissa ikäluokissa. Myös itsemurhien määrä on lisääntynyt. Voisiko ajatella, että lääkkeet, joiden käyttö on lisääntynyt, todella auttaisivat.

Mutta miksi sitten masennus on yhä useammin työkyvyttömyyden perusteena? Erityisesti naisilla masennus on paljon yleisempää kuin työkyvyttömyys, joten työkyvyttömyystapausten kasvu periaatteessa mahtuu tähän tilastoon.

Tekisi mieli väittää, että masennuksen takia jouduttiin aiemmin ihan yhtä yleisesti työkyvyttömyyseläkkeelle. Diagnoosiksi tuli kuitenkin jotain muuta, usein selkäkipu. Se oli helppo ratkaisu, kun lääkäri näki, ettei tämä nyt enää jaksa töissä. Ennen ultraäänikuvausten yleistymistä selkäkipudiagnoosia oli mahdoton osoittaa vääräksi.

Aivan loistavasti on kehittynyt itsensä täysin työkykyisiksi ilmoittamien määrä: puolet 65–74 -vuotiaista. Kymmenessä vuodessa vanhukset ovat nuortuneet kymmenen vuotta! Mutta eläkeikäänhän tällä ei ole mitään vaikutusta.

Kaikki ei ole mennyt hyvin. Nuorten aikuisten selkäkivut ovat yleistyneet oikein selvästi. Sinäkin siinä tietokoneen äärellä: oikaisepa selkäsi ja pyöritä vaikka hartioita!